
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,                                                                           

ŞTIINŢĂ, TINERET ŞI SPORT                                                                                        

Bucureşti, 29 septembrie 2005                                                                                                      
Nr.29/188                                                                                                                                            

RAPORT
asupra propunerii legislative pentru completarea Legii învăţământului nr.84/1995, cu modificările şi completările ulterioare 

1. În conformitate cu prevederile art.89 din Regulamentul Camerei Deputaţilor, republicat, cu adresa nr. PL-x 299/15.09.2005, Comisia pentru învăţământ, ştiinţă, tineret şi sport a Camerei Deputaţilor a fost sesizată, în fond, spre dezbatere, cu propunerea legislativă pentru completarea Legii învăţământului nr.84/1995, cu modificările şi completările ulterioare. Proiectul de lege a fost avizat de Comisia juridică, de disciplină şi imunităţi şi de Consiliul Legislativ. 

Legea învăţământului nr.84/1995, cu modificările şi completările ulterioare nu are nici un articol care să se refere explicit sau implicit la ora de începere a cursurilor în învăţământul preuniversitar. În art.1 se arată că legea „reglementează organizarea şi funcţionarea sistemului naţional de învăţământ” şi are în vedere „dezvoltarea armonioasă a individului”. Adoptarea prin lege a orei 9,00 de începere a cursurilor în acest tip de învăţământ, se apreciază că ar avea nenumărate beneficii: facilitează deplasarea în condiţii mai bune a elevilor care trebuie să parcurgă distanţe mari până la şcoală, asigură economii la energia electrică, oferă posibilitatea servirii micului dejun în condiţii mai puţin stresante, creează posibilitatea revederii temelor dimineaţa şi înlesneşte supravegherea copiilor după finalizarea cursurilor zilnice. Prezenta propunere legislativă, pornind de la aceste argumente,  susţine ca ora de începere a cursurilor preuniversitare să fie 9,00. 

2. În raport de obiectul şi conţinutul său, fiind incidente prevederile art.73 alin.(3), lit.n) din Constituţia României, proiectul de lege face parte din categoria legilor organice.


3. La dezbaterea proiectului de lege a participat, în conformitate cu prevederile art.51 şi 52 din Regulamentul Camerei Deputaţilor, d-na Paloma Petrescu, Secretar de Stat, Ministerul Educaţiei şi Cercetării.
4. La lucrările comisiei au fost prezenţi 19 deputaţi, din totalul de 28 membri. Raportul a fost adoptat în şedinţa din 28.09.2005, cu  unanimitate de voturi.
5. Potrivit art.75, alineatele (1) şi (3) din Constituţia României, republicată, şi art.86 din Regulamentul Camerei Deputaţilor, Camera Deputaţilor este prima cameră sesizată.

În urma dezbaterii, Comisia propune respingerea proiectului de lege din următoarele motive:

· Legea învăţământului creează doar cadrul organizării şi funcţionării sistemului de învăţământ, fără a detalia aspecte precum cel susţinut în propunerea legislativă;
· reglementări de acest tip pot fi introduse prin hotărâri ale Guvernului sau prin ordine ale ministrului de profil;

                 PREŞEDINTE                                                                                              SECRETAR

           Lia Olguţa VASILESCU                                                                               Nicolae BĂNICIOIU
Consilier                                                                                                                                                                                                                                                                                                                                                                                                                                       Ioan Ianoş

